આંકડા એ અસત્યનો જાદુઈ પ્રકાર છે. આ અસત્ય પણ ઘણું રસપ્રદ છે. સ્વતંત્ર ભારતના એક રાજ્યમાં એક વાર દુષ્કાળ પડ્યો. દુષ્કાળ વખતે રાહતકાર્યો શરૂ કરવાનો રિવાજ છે. આ રાહતકાર્યોથી સરકારી અધિકારીઓ-કર્મચારીઓને તેમ જ એમના કુટુંબીજનોને ઘણી રાહત મળે છે! હા, તો એ દુષ્કાળગ્રસ્ત રાજ્યમાં કૂવા ગળાવવામાં આવ્યા અને આ રાહતકામના ખર્ચના આંકડા બહાર પાડવામાં આવ્યા. આ પછી કૂવા ગળાવનાર અધિકારીની બદલી થઈ. (જેથી એ બીજે કૂવા ગળાવી શકે!) એની જગ્યાએ આવેલા અધિકારી કૂવાની સંખ્યા અને ખર્ચના આંકડાથી ઘણા પ્રભાવિત થયા. એમને થયું કે, જિલ્લામાં આટલા બધા કૂવા હોય તો લોકો ચાલતાં કેવી રીતે હશે? વાહનો કેવી રીતે ચાલતાં હશે? કૂવાની સંખ્યા આટલી બધી છે તો એમાં પડનારાની સંખ્યા નહિવત્ કેમ? આવા બધા પ્રશ્નો અધિકારીને સતાવવા માંડ્યા. એમણે કૂવાદર્શનની ઇચ્છા પ્રગટ કરીઃ